### Beslutningstema

I denne sag skal Tønder Kommunes Beskæftigelsesplan 2024 til politisk godkendelse efter høring.

### Sagsfremstilling

Arbejdsmarkedsudvalget har udarbejdet et oplæg til Beskæftigelsesplan for 2024. I Beskæftigelsesplanen er der ud over de lokalpolitiske mål indarbejdet de vejledende beskæftigelsespolitiske mål, der er udmeldt af beskæftigelsesministeren.

Beskæftigelsesministeren har valgt at videreføre de fem mål fra 2023 til 2024, da det vil være med til at skabe kontinuitet i beskæftigelsespolitikken.

1. Alle ledige skal have en værdig sagsbehandling
2. Flere ledige skal opkvalificeres
3. Flere flygtninge og familiesammenførte skal være selvforsørgende
4. Flere personer med handicap skal i beskæftigelse
5. Virksomhederne skal sikres den nødvendige og kvalificerede arbejdskraft

Arbejdsmarkedsudvalget har holdt temamøde om Beskæftigelsesplan 2024 med en række interessenter; Handicaprådet, Ældrerådet, uddannelsesinstitutioner, virksomhedsrepræsentanter fra Jobcenter Tønders Virksomhedsnetværk og ”Partnerskabet for fremtidens arbejdskraft i Tønder Kommune”. Arbejdsmarkedsudvalget har derudover fået input på de to årlige møder med ”Partnerskabet for fremtidens arbejdskraft i Tønder Kommune”. I partnerskabet mødes Arbejdsmarkedsudvalget med repræsentanter fra arbejdsmarkedets parter, uddannelsesinstitutioner og Danske Handicaporganisationer.

Arbejdsmarkedsudvalget har på baggrund af drøftelserne i partnerskabet og temamødet med interessenter valgt, at Beskæftigelsesplan 2024 bygger videre på planen for 2023.

De lokale fokusområder i beskæftigelsesplanen for 2024:

* Unge på uddannelseshjælp – vejen til beskæftigelse og uddannelse
* Fra ufaglært til faglært – flere med en erhvervsfaglig uddannelse
* Rekrutteringsservice – match mellem ledige job og potentielle medarbejdere
* Forebyggelse af sygefravær

Den virksomhedsvendte indsats styrkes med planen for 2024. Indsatsen tilrettelægges i større grad med ansættelse i ordinære timer, ansættelse med løntilskud og virksomhedspraktikforløb.

Der er fortsat fokus på at hjælpe virksomhederne, så de får den arbejdskraft, som de har behov for, og at virksomheder og jobsøgere matches på den hurtigste og mest effektive måde. Rekrutteringsindsatsen spiller samtidig en stor rolle i, at ledige hjælpes tilbage i beskæftigelse. Den 1. januar 2024 overtager A-kasserne kontaktforløbet for de første 3 måneder af ledighedsforløbet for dagpengemodtagerne.

Unge på uddannelseshjælp skal hjælpes godt videre i uddannelse eller beskæftigelse med en håndholdt indsats, og i den forbindelse er der fokus på at udvikle indsatsen for de unge med IPS (Individuelt Planlagt Støtte) i samarbejde med psykiatrien. Indsatsen for de unge på uddannelseshjælp koordineres i sammenhæng med den Kommunale Unge Indsats (KUI).

I 2024 er aftalerne om nytænkning af beskæftigelsesindsatsen færdigudmøntet. Med nytænkningen af beskæftigelsesindsatsen er der på landsplan gennemført en årlig besparelse på ca. 1,1 mia. kr., hvor arbejdsmarkedsområdets andel i Tønder Kommune udgør ca. 8 mio. kr.

Regeringen har nedsat en ekspertgruppe, der skal se på, hvordan et nyt beskæftigelsessystem kan se ud. I den forbindelse er det målet, at der på landsplan skal hentes yderligere 3 mia. kr. i besparelser på beskæftigelsesområdet. Ekspertgruppen for fremtidens beskæftigelsesindsats skal afrapportere i juni 2024.

I Arbejdsmarkedsudvalgets ledelsesinformation vil der løbende følges op på status i forhold til måltallene i Beskæftigelsesplan 2024.

Beskæftigelsesplan 2024 vil blive sendt til endelig behandling i Kommunalbestyrelsen i december 2023.

Direktøren for Teknik/Miljø, Service & Beskæftigelse indstiller, 8. november 2023, pkt. 2:

at forslag til Beskæftigelsesplan 2024 godkendes,

at sagen sendes til høring i Handicaprådet og Ældrerådet, og

at Arbejdsmarkedsudvalget efterfølgende behandler høringssvarene i december 2023.

Indstillingen godkendt.

Sagen genoptages

Beskæftigelsesplan 2024 har været i høring i Handicaprådet og Ældrerådet.

Handicaprådet synes, at der er mange gode tiltag i den nye beskæftigelsesplan og noterer med tilfredshed, at der også er fokus på at få handicappede i job.

Overordnet er det vigtigste gennem hele planen at behandle mennesker individuelt og have det enkelte menneske i fokus under hele forløbet.

Ældrerådet bifalder Beskæftigelsesplanen og initiativerne og værdierne, som er udtrykt.

Høringssvarene giver ikke anledning til justeringer af Beskæftigelsesplan 2024.

### Direktøren for Teknik/Miljø, Service & Beskæftigelse indstiller,

|  |  |
| --- | --- |
| at | Arbejdsmarkedsudvalget behandler høringssvarene, |
| at | Beskæftigelsesplan 2024 godkendes, og |
| at | indstillingen videresendes til Økonomiudvalget og Kommunalbestyrelsen. |

Beslutning fra Arbejdsmarkedsudvalget, 6. december 2023, pkt. 2:

Indstillingen anbefales.

Beslutning fra Økonomiudvalget, 14. december 2023, pkt. 17:

Indstillingen anbefales.

### Beslutning

Indstillingen godkendt.

Ib Nørgaard, Winnie Svendsen og Hugo Schmidt deltog ikke i mødet.